钦定古今图书集成/明伦汇编/氏族典/第123卷 > 陈埙
## 钦定古今图书集成/明伦汇编/氏族典/第123卷 > 陈埙

按《宋史陈埙传》：“埙字和仲，庆元府鄞人。大父叔平与
同郡楼钥友善，死，钥哭之，埙才四岁，出揖如成人。钥
指槃中银杏使属对，埙应声曰：‘金桃’。问何所据，对以
杜诗‘鹦鹉啄金桃’。钥竦然曰：‘亡友不死矣’。试江东转
运司第一，试礼部，复为第一。嘉定十年，登进士第，调
黄州教授。免丧，授处州教授。理宗即位，诏求言，埙上”
封事，召为太学录，迁太学博士，主宗正寺簿。迁太常
博士。丐去，添差通判嘉兴府。召为枢密院编修官，出
知常州，改衢州，改提点都大坑冶，徙福州转运判官。
侍御史蒋岘常与论《中庸》，不合，又劾之。主管崇道观。
逾年，迁浙西提点刑狱，以吏部侍郎召。及为国子司
业，诸生咸相庆，以为得师。未几，兼玉牒检讨、国史编
修、实录修撰。乞补知温州，未上，以言罢，家居卒。